ఉల్లి ఉసురు తీస్తున్న బీజేపీ
- అంతకంతకూ పడిపోతున్న ధరలు.. ఆత్మహత్యలే శరణ్యమంటున్న రైతులు
- మహారాష్ట్రలో ఇప్పటికే 18 మంది రైతుల ఆత్మహత్య
- పట్టించుకోని కేంద్ర, రాష్ట్ర ప్రభుత్వాలు
ముంబయి: బీజేపీ సర్కారు అవలంభిస్తున్న రైతు వ్యతిరేక విధానాలతో ఉల్లి పంటను నమ్ముకుని సాగు చేస్తున్న మహారాష్ట్ర రైతులు పెట్టుబడులు సైతం రాక బలవన్మరణాలకు పాల్పడుతున్నారు. ఈ ఏడాది ప్రారంభమైన ఇరవై ఐదు రోజుల వ్యవధిలోనే అక్కడ 18 మంది ఉల్లి పంట సాగు చేసిన రైతులు ఆత్మహత్యలకు పాల్పడ్డరంటేనే పరిస్థితి తీవ్రతను అర్థం చేసుకోవచ్చు. మార్కెట్‌కు తీసుకొచ్చిన క్వింటాళ్ల కొద్ది ఉల్లి పంటను అమ్మితే వేయి రూపాయలు కూడా రాకపోవడంతో రైతులు తీవ్ర ఆందోళన చెందుతున్నారు. గతేడాది నవంబర్‌లో నాసిక్‌కు చెందిన ఓ రైతు.. క్వింటాల్‌ ఉల్లి పంట అమ్మి తనకు వచ్చిన రూ. 700 లను ప్రధానమంత్రి కార్యాలయానికి మనీ ఆర్డర్‌ చేసినా ప్రధాని మోడీ, రాష్ట్రంలోని బీజేపీ సర్కారు ఈ విషయంపై దృష్టి సారించకపోవడం గమనార్హం.
 దేశంలో ఉల్లి పంటను ప్రధానంగా పండించే రాష్ట్రాలలో మహారాష్ట్ర అగ్రస్థానంలో ఉన్నది. కరువు ప్రాంతమైన నాసిక్‌ జిల్లా పరిధిలో ఉండే నాలుగు జిల్లాలలో రైతులు ఈ పంటను అధికంగా సాగుచేస్తారు. తీవ్ర నష్టాలకోర్చి రైతులు ఉల్లిని సాగు చేసి దానిని విపణికి తీసుకొస్తే వారికి పెట్టుబడి ఖర్చులు రాకపోగా.. కూలీల ఖర్చు కూడా గిట్టుబాటు కావడం లేదని వారు వాపోతున్నారు. దీంతో వారు ఆత్మహత్యలకు పాల్పడుతున్నారు. గతవారం నాసిక్‌ జిల్లా మాలేగావ్‌ తాలూకా కందేర్‌ గ్రామానికి చెందిన రైతు ధ్యనేశ్వర్‌ (35).. తాను పండించిన పంటకు పెట్టుబడి కూడా రాలేదని మనస్థాపం చెంది పురుగుల మందు తాగి ఆత్మహత్య చేసుకున్నాడు. ధ్యనేశ్వర్‌ మాదిరిగానే గడిచిన ఇరవై ఐదు రోజులలో అక్కడ 18 మంది రైతులు ఆత్మహత్య చేసుకున్నారు. కనీస ధరలు కూడా రాకపోవడంతో రైతులు తమ పంటలను పశువులకు మేతగా వేస్తున్నారు. అహ్మద్‌నగర్‌ జిల్లా రహురి గ్రామానికి చెందిన ఉల్లి రైతు సురేశ్‌ కరాలే తాను సాగు చేసిన ఉల్లి పంటను గొర్లకు మేతగా వేశాడు. రూ. 60వేల పెట్టుబడితో పంట పండిస్తే దానిని అమ్మితే రూ. 10 వేలు కూడా వచ్చేలా లేవని సురేశ్‌ అన్నాడు. గతేడాది నవంబర్‌, డిసెంబర్‌లలో నాసిక్‌కు చెందిన ఇద్దరు రైతులు.. ఉల్లి పంట అమ్మగా వచ్చిన కొద్ది మొత్తాన్ని మోడీకి, మహారాష్ట్ర ముఖ్యమంత్రి దేవేంద్ర ఫడ్నవీస్‌కు పంపారు. అయినా కూడా కేంద్ర, రాష్ట్రాలలో అధికారరలో ఉన్న బీజేపీ సర్కారు స్పందించలేదు.
ప్రభుత్వం ఆదుకోవాల్సిందే..!
ఈ సమస్యను అరికట్టాలన్నా రైతుల ఆత్మహత్యలు ఆగాలన్నా ఉల్లి రైతులను కేంద్ర, రాష్ట్ర సర్కారులు ఆదుకోవాల్సిందేనని నిపుణులు చెబుతున్నారు. ఉల్లికి ఒకరేటును నిర్ణయించి దానికి తగిన విధంగా రైతుల దగ్గర పంటను కొనుగోలు చేయాలని నేషనల్‌ అగ్రికల్చరల్‌ కోఆపరేటివ్‌ మార్కెటింగ్‌ ఫెడరేషన్‌ ఆఫ్‌ ఇండియా లిమిటెడ్‌ (నాఫెడ్‌) డైరెక్టర్‌ నానాసాహెబ్‌ పాటిల్‌ అన్నారు. ఆయన చెప్పినదాని ప్రకారం.. ఒకవేళ కిలో ఉల్లికి రూ. 8 గా నిర్ణయిస్తే, మార్కెట్లో రైతుకు రూ. 4 వస్తే మిగతా నాలుగు రూపాయలను ప్రభుత్వమే రైతులకు చెల్లించాలని తెలిపారు. ఇలాంటి విధానాల ద్వారానే రైతుల ఆత్మహత్యలు ఆగుతాయని స్పష్టం చేశారు. ఆలిండియా కిసాన్‌ సభ (ఏఐకేఎస్‌) మహారాష్ట్ర జనరల్‌ సెక్రెటరీ డాక్టర్‌ అజిత్‌ నవలే మాట్లాడుతూ.. సర్కారు చెబుతున్నట్టుగా దిగుబడులు పెరగడంతో ఈ సమస్య రాలేదని అన్నారు. ప్రభుత్వ విధానాలే ధరల పతనానికి కారణమని తెలిపారు. అధిక దిగుబడి, ధరల పతనం వంటివి ఎన్నో ఏండ్లుగా ఉన్నాయని.. కానీ, దీనిపై సరైన విధానాన్ని రూపొందించడంలో ప్రభుత్వాలు విఫలమయ్యాయని ఆయన అన్నారు.
పడిపోతున్న ధరలు.. ఎగుమతులపై కేంద్రం నిర్లక్ష్యం
దేశంలో ఉల్లి ధరలు దారుణంగా పడిపోతున్నాయి. రైతులు క్వింటాల్‌ ఉల్లి అమ్మితే కనీసం రూ. 100 కూడా రాని పరిస్థితి మహారాష్ట్ర, మధ్యప్రదేశ్‌లలో ఉన్నది. గతేడాది దేశవ్యాప్తంగా 220 లక్షల టన్నుల ఉల్లి దిగుబడి వచ్చింది. ఇది దేశ అవసరాల (170 లక్షల టన్నులు)కు మించి 50 లక్షల టన్నులు అధికం. అధిక ఉత్పత్తి రావడంతో ఉల్లి ధరలు ఒక్కసారిగా దారుణంగా పడిపోయాయి. గడిచిన 18 నెలలలో ఉల్లి ధరలు పడిపోయినంతగా దేశంలో మరే వస్తువు ధరలు పతనమవలేదు. 2017 జూలైలో క్వింటాల్‌కు రూ. 2,500 ఉన్న ఉల్లి ధర.. ఈ ఏడాది జనవరి నాటికి పలు మార్కెట్‌లలో రూ. 150కి పడిపోయింది. ఇదిలాఉంటే ఉల్లి ఎగుమతుల మీద కూడా మోడీ సర్కారు నిర్లక్ష్యం వహిస్తోంది. అధిక ఉత్పత్తికి తగ్గట్టు ఎగుమతులను పెంచడం లేదు. 2016-17లో 34 లక్షల టన్నుల ఉల్లిని ఎగుమతి చేసిన కేంద్రం.. తర్వాతి ఏడాది దానిని 16.7 లక్షల టన్నులకు తగ్గించింది. ఇక 2018లో ఇది మరింత దిగువకు పడిపోయింది. కేవలం 12 లక్షల టన్నుల ఉల్లిని మాత్రమే కేంద్రం ఎగుమతి చేసింది. కాగా, ఈ ఎగుమతులపై పదిశాతం సబ్సిడి ఇవ్వాలని ఎగుమతిదారులు డిమాండ్‌ చేస్తున్నా సర్కారు మాత్రం 5 శాతం ఇచ్చి చేతులు దులుపుకుంది.
మీ స్నేహితులకు రికమెండ్ చెయ్యండి